Melléklet a Közgyűlés 323/2022 (XII.13.) határozatához

[bookmark: _GoBack]Településrendezési szerződés

amely létrejött egyrészről

Érd Megyei Jogú Város Önkormányzata (2030 Érd, Alsó utca 1., törzsszáma: 731256, statisztikai számjele: 15731254 8411 321 13, adószáma: 15731254-2-13, képviseletében: dr. Csőzik László polgármester) mint Önkormányzat (a továbbiakban: Önkormányzat), másrészről pedig a

Sentimento Korlátolt Felelősségű Társaság (2030 Érd, Kossuth Lajos utca 105–107.) képviselője: Simon János Gergely ügyvezető (fejlesztő, beruházó) a továbbiakban: Cél megvalósítója,

– a felek együttes említése esetén Szerződő Felek – között Érd Megyei Jogú Város Közgyűlésének /2022. számú határozatában foglalt felhatalmazás alapján a mai napon és helyen az alábbi feltételekkel:


Preambulum

A tervezéssel érintett terület Érd, a Kornélia utca – Elvira utca – Piroska utca – Éva utca által határolt telektömb területe. 

A helyi építésügyi előírások korrekciója egy Kutatási, fejlesztési és Innovációs Központ, gyártó és irodaépület megvalósíthatósága érdekében történik

A módosítás tehát érinti a 9/2016. (III.31.) önkormányzati rendelettel elfogadott Helyi Éptési Szabályzat (HÉSZ) és annak 1. számú melléklete, a Szabályozási Terv (SZT) módosítását. 

1. A szerződés célja: 

A fejlesztési cél megvalósítása érdekében szükséges feladatokat, és azok elvégzését a Cél megvalósítója és az Önkormányzat az épített környezet alakításáról és védelméről szóló 1997. évi LXXVIII. törvény 30/A.§ szerinti településrendezési szerződésben rögzítik. A törvény szerint a szerződés tárgya különösen azon egyéb költségeknek, vagy ráfordításoknak a finanszírozása, melyek a cél megvalósításának előfeltételei, vagy következményei, és az Önkormányzatot terhelnék.

2. A szerződés tárgya:

A szerződés céljának megvalósítása érdekében szükséges, az 1. pont szerint jelzett fejlesztéssel közvetlen összefüggésben álló, egyéb – különösen a beruházással esetlegesen szükségessé váló - költségeknek vagy ráfordításoknak a Cél megvalósítója általi átvállalása. 

3. A felek jogai és kötelezettségei, teljesítési határidők:

3.1. Cél megvalósítójának jogai és kötelezettségei

3. 1. 1. Cél megvalósítója a jelen szerződés aláírásával kötelezettséget vállal arra, hogy az érintett területre vonatkozó HÉSZ módosításának költségét viseli. Jelen szerződés aláírásával Cél megvalósítója vállalja, hogy az összeget a HÉSZ módosításával kapcsolatos tervezési szerződés aláírásától számított 30 napon belül az Önkormányzat OTP Banknál vezetett 11784009-15731254-10180000 számú számlájára megfizeti.

3. 1. 2. A Cél megvalósítója kötelezettséget vállal arra, hogy a cél elérésének előfeltételei, illetve következményeként elvégzendő feladatok körében az alábbiakat teljesíti:

· az érintett területre vonatkozóan az Érd Megyei Jogú Város Helyi Építési Szabályzatáról szóló 9/2016. (III.31.) önkormányzati rendelet (HÉSZ) módosításának 1,5 millió forint + ÁFA összegű költségviselése;

3. 1. 3. Cél megvalósítója vállalja, hogy a HÉSZ módosításának hatályba lépését követő, legkésőbb 7 (hét) éven belül építési engedélyezési eljárás iránti kérelmet nyújt be az illetékes építésügyi hatósághoz, és a kiadott engedély alapján a vonatkozó az építésügyi és építésfelügyeleti hatósági eljárásokról és ellenőrzésekről, valamint az építésügyi hatósági szolgáltatásról szóló 312/2012. (XI. 8.) kormányrendelet 21. §-a szerint befejezi a fejlesztés megvalósítását.

3. 2. Az Önkormányzat jogai és kötelezettségei

3.2.1. Az Önkormányzat vállalja, hogy a 22376/1, a 22376/2, a 22377, a 22378, a 22379 és a 22380 helyrajzi számú ingatlan esetében jelen szerződés aláírását követő 15 napon belül a jegyző útján az Étv. 30/A. § (5) bekezdésében foglalt módon intézkedik a településrendezési kötelezettség ingatlan-nyilvántartásba való feljegyzése iránt az érintett ingatlan tulajdoni lapjára, amelyhez a Cél megvalósítója feltétlen és visszavonhatatlan hozzájárulását adja.

3.2.3. Az Önkormányzat vállalja, hogy a 22376/1, a 22376/2, a 22377, a 22378, a 22379 és a 22380 helyrajzi számú telkek mentén elhelyezkedő közterületek esetében a Cél megvalósítója által megvalósításra kerülő közútfejlesztéshez szükséges hozzájárulások igénylése során együttműködik a Cél megvalósítójával. 

3.3. Egyéb kötelezettségvállalások

3. 3. 1. Szerződő Felek megállapodnak abban, hogy a cél megvalósításához szükséges építészeti, út és közműtervek készítésével kapcsolatos kérdéseket – a mindenkori tervező bevonásával – egyeztetik. Amennyiben ennek során a tervezett fejlesztés paramétereit érintő változtatás válik szükségessé, vagy az egyeztetési anyagban nem szereplő járulékos beruházás igénye merül fel, Szerződő Felek a településrendezési szerződést közös akarattal módosítják, és ennek érdekében egymással együttműködnek. 

3. 3. 2. Szerződő Felek megállapodnak abban is, hogy amennyiben a fejlesztés paramétereit érintő változás, vagy az egyeztetési anyagban nem szereplő beruházás merül fel, úgy annak, valamint az esetlegesen szükségessé váló közműfejlesztési-, bővítési beruházások költségeivel kapcsolatosan Cél megvalósítója az Önkormányzattal szemben semminemű igényt nem támaszt. 

3. 3. 3. Amennyiben a településrendezési tervben meghatározott feltételeknek való megfelelés ellenére az érintett ingatlanokat magában foglaló terület kialakításával (építészeti, út és közmű-engedélyezéssel) összefüggő engedélyezési eljárások során a terv szerinti megvalósítás akadályba ütközne, Szerződő Felek kötelezik magukat arra, hogy együttműködnek az akadály elhárításában, szükség esetén a településrendezési szerződést közös akarattal módosítják.

3. 3. 4. Amennyiben a településrendezési tervben meghatározott, az érintett területre vonatkozó TSZT, HÉSZ és SZT módosításának költsége, előre nem látható indokok miatt változik, Szerződő Felek kötelezik magukat arra, hogy együttműködnek a megállapodás fenntartásában, szükség esetén a településrendezési szerződést közös akarattal módosítják.

4. Egyéb rendelkezések

4. 1. A szerződés rendelkezései érvényesek Szerződő Felek mindenkori jogutódaira is, melyért Cél megvalósítója szavatosságot vállalnak. Jogutódnak kell tekinteni Cél megvalósítója esetében különösen a vevőt, vagy a fejlesztés megvalósítására létrehozott jogi személyt.

4. 2. Amennyiben a szerződés egyes rendelkezései érvénytelenek lennének, úgy ez nem érinti a szerződés egyéb részeinek érvényességét. Szerződő Felek az érvénytelen szerződési feltételeket, amennyiben ez jogilag lehetséges, olyan új kikötésekkel pótolják, amelyek az elérni kívánt célhoz a legközelebb állnak, kivéve, ha a felek a szerződést az érvénytelen rész nélkül nem kötötték volna meg.

4. 3. Miután a jelen szerződés alapját képező telepítési tanulmány szerzői jogi védelem alatt áll, így Cél megvalósítója már most hozzájárul ahhoz, hogy annak átadása után a tervdokumentációt az Önkormányzat díjfizetés nélkül szabadon felhasználja, illetve a felhasználás jogát 3. személy részére átengedje. Cél megvalósítója vállalja, hogy a szerzői jog jogosultjának hozzájárulását jelen pontban foglaltakra vonatkozóan beszerzi.

4. 4. Amennyiben Szerződő Felek között olyan jogvita keletkezik, amelyet peren kívül nem tudnak rendezni, úgy hatáskörtől függően kikötik a Budaörsi Járásbíróság / Budapest Környéki Törvényszék kizárólagos illetékességét. 

4. 5. Szerződő Felek jelen okiratban nem szabályozott kérdésekben a Polgári Törvénykönyvről szóló 2013. évi V. törvény, az épített környezet alakításáról és védelméről szóló 1997. évi LXXVIII. törvény, továbbá a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) kormányrendelet vonatkozó rendelkezései az irányadók.

4. 6. Jelen településrendezési szerződés elválaszthatatlan mellékletét képezi: a Telepítési Tanulmányterv (Érd, Kornélia utca – Elvira utca – Piroska utca – Éva utca) és a …/2022. (XII.13.) számú önkormányati határozat.

Szerződő Felek jelen szerződést mint akaratukkal mindenben megegyezőt a mai napon jóváhagyólag írták alá.


Érd, 2022. december 14.

